钦定古今图书集成/历象汇编/乾象典/第047卷 > 亢宿
## 钦定古今图书集成/历象汇编/乾象典/第047卷 > 亢宿

按《礼记月令》：“仲夏之月，昏亢中。”

按《星经》，“亢四星名天府，一名天庭，总领四海，名火星，
春夏水，秋冬金。”

按：《史记天官书》：“亢为疏庙，主疾。”

〈注〉索隐曰：《元命苞》云：“亢四星为庙庭。”《文耀钩》为疏庙。宋均以为疏外也，庙或为朝也。正义曰：听政之所也。

按：《汉书天文志》：“亢为宗庙主疾。”

按《晋书天文志》：“亢四星，天子之内朝也，总摄天下奏
事听讼，理狱录功者也。一曰疏庙，主疾疫。”

按：《隋书天文志》同。

按《宋史天文志》，“亢宿四星，汉永元铜仪十度，唐开元
游仪九度。旧去极八十九度，今九十一度半。景祐测
验，亢九度，距南第二星去极九十五度。”

按《观象玩占》：“亢四星为天庭，为疏庙，为天子之府。其
下八尺，为日月五星。中道火星也。主统领四海，总天
下之政，奏事录功，听讼理狱。”《海中占》曰：“亢者，天帝庙
宫，天子内朝，主享祀，主疾。”

按《贤相通占》：“亢为天子内庭，为宗庙，主占疾疫。”